Danmarks nok mindste vikar underviser på Dronninglund Efterskole. Han hedder Leif Bach, og han er dværg.

Leif Bach fra Støvring beskriver sig selv som Danmarks mindste vikar. Han underviser for tiden på Dronninglund Efterskole i sine to yndlingsfag, fysik og matematik. - Jeg har aldrig mødt nogen, der ikke ville hjælpe mig. Her i klassen skal jeg jo bruge en kasse til at stå på, og når jeg står på den, kan jeg nå tavlen. Og der går ikke mange minutter før elever ved, at Leif han kan godt det her, og han kan også sagtens svare på de spørgsmål, vi har, siger Leif Bach. Med sine kun 130 cm foretrækker han at undervise elever i de store klasser, da han har haft sine kvaler med at undervise elever i de små klasser. Her oplevede han at børnene ikke forstod at han er voksen og at de spurgte ham om han ville med ud og lege i skolegården. Leif Bach er en ud af 300 dværge i Danmark.